Balticconnector
**Balticconnector** on kahesuunaline maagaasi torujuhe Soome ja Eesti vahel. Balticconnector ühendab Eesti ja Soome gaasivõrgud ning annab Soomele ligipääsu Inčukalnsi gaasihoidlale Lätis. Gaasijuhtme operaatorid on Gasgrid Finland ning Elering.

Balticconnectori merealuse osa pikkus Paldiskist Eestis kuni Ingåni Soomes on 77 km. 500-millimeetrise nominaalläbimõõduga ja kuni 80-baarise survega toru läbilaskevõime on 7,2 miljonit kuupmeetrit gaasi ööpäevas ehk 0,3 miljonit kuupmeetrit gaasi tunnis. Balticconnectori maapealse osa pikkus Eesti maismaal Kiilist Paldiskini on 55 km ning Soomes Ingåst Siuntioni 21 km.

Projekti algatas Soome maagaasi ettevõte Gasum koostöös Eesti Gaasiga. Pärast Euroopa Liidu kolmanda energiapaketi rakendumist vahetas Eesti Gaasi endine tütarettevõte EG Võrguteenus viimase projektist välja. Balticconnector tagab maagaasiga varustatuse Soome lahe mõlemal kaldal – Eestis ja Soomes. Lisaks võimaldab ülekandetoru piirkondliku veeldatud gaasi terminali ehitust kas Ingås (Finngulf LNG projekt) või Paldiskis (Balti Gaasi projekt).

Balticconnector avati 11. detsembril 2019.

Toru kahjustamine 2023. aastal
------------------------------

8. oktoobri 2023 öösel langes rõhk merealuses torus ning Eesti ja Soome süsteemihaldurid sulgesid gaasivoo. 10. oktoobril teatas Soome piirivalve, et Balticconnectoril on Soome majandusvetes 60 m sügavusel leke ning tegu on väljastpoolt tekitatud mehhaanilise kahjustusega. Soome Keskkriminaalpolitsei sõnul hakati gaasitoru juhtumit uurima tahtliku kahjutekitamisena.

Norra seismoloogiline keskus Norsar tuvastas 8. oktoobri ööl kell 1.20 (UT+3) Balticconnectori juures värina, mis polnud maavärin, vaid võimalik plahvatus või ankru löök vastu toru. Eleringi andmetel on toru lohistatud ristisuunas. Lõhutud koht on veetud endisest trassist 100 meetrit kõrvale, toru on nihkunud nelja kilomeetri ulatuses. Balticconnectori toru on risti Nord Stream 1 torudega. Balticconnectori toru lõhutud koht on kahe Nord Stream 1 toru vahel, kus nende torude vaheline kaugus on umbes 900 m.

Samal ööl katkesid Eesti ja Rootsi vaheline sidekaabel, Peterburi ja Kaliningradi vaheline sidekaabel ning Eesti ja Soome vaheline sidekaabel.

Balticconnectori lekke põhjuste otsimisel sattus tähelepanu alla 6.–8. oktoobril gaasitoru lähistel ankrus seisnud Venemaa kaubalaev SVG Flot, mille omaniku esindaja sõnul ootas laev seal halva ilma möödumist. Selgitust kommenteerinud Soome merekapten ja atmosfääriteaduste doktorant Mikko Heikkilä pidas seda usutavaks.

Sidekaablite ja gaasitoru katkemise ajal ületasid neid vene kaubalaev Sevmorput ja Hongkongis registreeritud hiina konteinerlaev Newnew Polar Bear.

Soome keskkriminaalpolitsei teatas 24. oktoobril, et tõstsid merest suure ankru, millega on gaasitoru lõhutud. Soome ametivõimude tehtud merealused pildid näitavad, et ankrut lohistati mere põhjas mitu kilomeetrit. Soome keskkriminaalpolitsei eriti raskete kuritegude osakonna ülemkomissar Risto Lohi, kes juhib toru lõhkumise uurimist, teatas, et ankrul on gaasitoruga kokku puutumise jäljed,

Soome uurijate tähelepanu keskendus hiina konteinerlaevale. MarineTraffic andmetel ületas Newnew Polar Bear Rootsi-Eesti sidekaabli kell 15.13, vene kaabli kell 20.20, Balticconnectori kell 22.20 ja Soome-Eesti sidekaabli kell 23.49, kellaajad on maailmaajas. Hiina konteinerlaev vähendas gaasitoru ületamise ajaks kiiruse 11 sõlmelt 9,5 sõlmeni ja pärast jätkas sõitu Peterburi suunas endisel kiirusel. 9. oktoobril Peterburi jõudnud ja seal sildunud konteinerlaevast tehtud fotol on näha, et selle ankrukett oli vette lastud, mida sildumise ajal tavaliselt ei tehta. 22. oktoobril jagas Soome rahvusringhääling Yle laevast Arhangelskis tehtud pilti, mille tõepärasust polnud kinnitatud, kuid millelt on näha, et Newnew Polar Bearil puudub vasak ankur.

Newnew Polar Bear kuulub Hiina äriühingule NewNew Shipping Line, mis alustas konteinervedusid Hiina ja Venemaa Euroopaosa vahel mööda Põhja mereteed 2023. aasta suvel. Laev lahkus Peterburist juulis, sõitis mööda põhjatrassi Hiinasse ja saabus Shanghaisse 4. augustil. Laeva teele asumisel oli Moskvas liini avamistseremoonia. Augustis alustas laev uuesti sõitu Peterburi. MarineTraffic andmetel väljus Newnew Polar Bear 14. septembril Petropavlovskist, sõitis Põhja mereteed pidi Kaliningradi, kuhu saabus 3. oktoobril. Kolm päeva hiljem saabus laev Baltiiskisse ja sõitis sealt edasi Peterburi, ületades katkenud kommunikatsioonid ööl vastu 8. oktoobrit, ning saabus Peterburi 8. oktoobril. 13. oktoobril oli laev tagasi Kaliningradis, saabus 21. oktoobril Arhangelskisse ja jätkas Põhja mereteel sõitu Beringi väina kaudu Tianjini, kuhu pidi plaani kohaselt jõudma 16. novembril. 23. novembril jäi Newnew Baltic Bear viieks päevaks ankrusse Aniwa lahes Lõuna-Sahhalini sadamalinna Korsakov lähistel ja jõudis 30. novembril Nahhodka Idasadamasse. Järgmisel päeval jätkas laev teed Tianjini, kuhu jõudis 5. detsembril.

Laeva operaator vahetus kunagi enne Arhangelskisse jõudmist. Varasem põhjatrassil liiklemise luba oli antud 6. juulil kompaniile Hainan Xin Xin Yang Shipping Co, Ltd. Uue põhjatrassile suundumise loa küsis 19. oktoobril, vahetult enne Arhangelskisse jõudmist Venemaal registreeritud kompanii Torgmoll, millel on kontorid Moskvas ja Shanghais.

Balticconnectori toru vigastus on Soome majandusvetes, sellepärast uurib toru lõhkumist Soome. Laev sõitis 11. oktoobril Peterburist tagasi Kaliningradi rahvusvahelistes vetes kulgeval trassil. Nii ei saanud Soome võimud laeva arestida. Ka ei olnud seniks veel leitud ankrut ega polnud teatatud Rootsi-Eesti ning Peterburi ja Kaliningradi vaheliste kaablite lõhkumisest.

* Pildid
* Konteinerlaev Newnew Polar Bear (foto: Rotterdami sadam, 2020; toonane nimi: Baltic Fulmar)Konteinerlaev Newnew Polar Bear (foto: Rotterdami sadam, 2020; toonane nimi: Baltic Fulmar)
* 2023. aasta oktoobri veealune ülesvõte kahjustusest2023. aasta oktoobri veealune ülesvõte kahjustusest

Maritime Danmark kirjutas 11. novembril, et Soome politsei on nüüd täiesti veendunud, et leitud ankur pärineb laevalt Newnew Polar Bear.

Ankru kaotamine on mereavarii ja sadamast ei tohi väljuda ükski laev ilma kahe ankruta. Newnew Polar Bearil lubas Venemaa mereadministratsioon juba 11. oktoobril Peterburi sadamast lahkuda. Soome ja Eesti õigusabipalvele seoses gaasitrassi ja sideekaablite lõhkumisega ei olnud Hiina veebruariks 2024 veel vastanud.

Viited
------

1. 1 2  Elering: Balticconnector, vaadatud 25.10.2023.
2. ↑  "Gasum plans Estonian connection". The Baltic Times. 27.11.2013. Vaadatud 05.02.2015.
3. ↑  "BEMIP Gas Regional Investment Plan 2012–2021 (lk 14)" (PDF). ENTSOG. Vaadatud 05.02.2015.
4. ↑  "Eesti ja Soome vaheline gaasijuhe alustas tööd" ERR, 11. detsember 2019.
5. ↑  Eesti ja Soome sulgesid lekke tõttu Balticconnectori gaasiühenduse. ERR 8.10.2023.
6. ↑  Soome: Balticconnectori vigastuse põhjus oli mehaaniline, mitte plahvatus. ERR 11.10.2023.
7. ↑  Huko Aaspõllu. Newnew Polar Bear lõhkus gaasitoru täpselt kahe Nord Streami toru vahelt. ERR 15.11.2023.
8. 1 2  Mark Trevelyan. Russian firm says Baltic telecoms cable was severed as Chinese ship passed over. Reuters 7.11.2023.
9. ↑  Gaasijuhtme lekke läheduses viibinud Vene laeva omanik andis meediale selgitusi. ERR, 11. oktoober 2023
10. 1 2  Barbara Oja. Eesti-Rootsi kaabli ja gaasitoru purunemise alas viibisid samad laevad. ERR 18.10.2023.
11. ↑  Soomlased leidsid mere põhjast gaasitoru lõhkunud ankru. ERR 24.10.2023.
12. ↑  Liisbeth Rats. Merendusekspert: korralikel meremeestel ei kuku ankur niisama põhja. ERR 25.10.2023.
13. ↑  Bruce Beaubouef. Chinese ship’s anchor caused damage to Baltic Sea gas pipeline, Finland suggests. Offshore Magazine 30.10.2023.
14. 1 2  Контейнеровоз NewNew Polar Bear прибыл в Санкт-Петербург, совершив второй в навигацию-2023 рейс по Севморпути. PortNews 9.10.2023.
15. ↑  Foto: gaasitoru ületanud Hiina laeval on puudu ankur. ERR, 24. oktoober 2023.
16. ↑  Malte Humpert. Chinese Container Ship Completes First Round Trip Voyage Across Arctic. High North News 08.10.2023,
17. ↑  MyShipTracking 20.10.2023.
18. 1 2  Atle Staalesen. Runaway ship Newnew Polar Bear, suspected of sabotage in Baltic Sea, is sailing into Russian Arctic waters. The Barents Observer 26.10.2023.
19. ↑  Permission No 557/5.
20. ↑  Permission No P075-00172-77/00740677.
21. ↑  Arni Alandi. Balticconnectori uurimise teeb keeruliseks selle purunemine majandusvetes. ERR 30.10.2023.
22. ↑  Atle Staalesen, The Independent Barents Observer. Newnew Polar Bear exits Arctic waters, sails into Pacific. Eye on the Arctic, 6.11.2023.
23. ↑  Finsk politi: Anker fundet ved gaslæk stammer fra kinesisk skib. Maritime Danmark 11.11.2023.
24. ↑  Balticconnectori juhtum on pigem sabotaaž kui õnnetus. Mihkel Kärmas. Pealtnägija 14.02.2024. ERR 14.02.2024.

Välislingid
-----------

* Jesse Mäntysalo. KRP löysi merestä painavan esineen, joka saattoi rikkoa kaasuputken – kiinalaisen aluksen liikkeitä tutkitaan. Yle, 20. oktoober 2023
* "Eesti ja Soome suurendavad Balticconnectori läbilaskevõimet" ERR, 30. november 2023